送潚宰富陽
作者：樓鑰
朝代：宋

paragraphs: 富春富山水，地勝雄三吳。
壯哉十萬戶，畿邑拱行都。
大江橫吾前，上下萬賈趨。
吾子丞剡川，攝事姦已鉏。
試縣力愈難，勉旃立規橅。
治縣古有譜，近頗多著書。
槹閒愛汝厚，誨語皆良圖。
老我不惜別，所望安官居。
汝亦頗練事，正恐才尚疎。
我以熱肺腸，有求應所須。
遇事費十思，一跌真不虞。
雖當縱心年，兢兢矩不踰。
况汝年方壯，勿恃才有餘。
據輪始窺井，任誕寧失拘。
三年待汝歸，二親真倚閭。